b'\n_START_ARTICLE_\nAmerikanszki Szlovencov gl\xc3\xa1sz\n_START_PARAGRAPH_\nAmerikanszki Szlovencov gl\xc3\xa1sz (angle\xc5\xa1ko American Windish Voice, slovensko Glas ameri\xc5\xa1kih Slovencev) je bil glasilo prekmurskih izseljencev v Pensilvaniji._NEWLINE_Amerikanszki Szlovencov gl\xc3\xa1sz je za\xc4\x8del izhajati leta 1921 v South Bethlehemu, nadaljujo\xc4\x8d izro\xc4\x8dilo Szlobodne Rejcsi, ki je izhajala med letoma 1916 do 1920. Izdajateljica Ameri\xc5\xa1ka slovensko-mad\xc5\xbearska zalo\xc5\xbeni\xc5\xa1ka dru\xc5\xbeba ga je tiskala v prekmur\xc5\xa1\xc4\x8dini z uporabo mad\xc5\xbearskega \xc4\x8drkopisa. Njegov glavni urednik je bil skoraj ves \xc4\x8das Alex Kardo\xc5\xa1 (tudi Kardos ali Kardosch). V podnaslovu je ozna\xc4\x8den kot\xc2\xa0\xc2\xbbameri\xc5\xa1ki list, tiskan v prekmurskem slovenskem jeziku, ki razgla\xc5\xa1a ameri\xc5\xa1ke ideje in na\xc4\x8dela svobodoljubnim Prekmurcem\xc2\xab. Glede na nepou\xc4\x8denost in narodnostno odtujenost prekmurskih izseljencev pred 1. svetovno vojno so v \xc4\x8dasniku po priklju\xc4\x8ditvi Prekmurja k novoustanovljeni dr\xc5\xbeavi Kraljevini SHS objavljali tudi mad\xc5\xbearofilske in iredentisti\xc4\x8dne prispevke. Novice iz prekmurskih krajev so imele stalno rubriko Ka nouvoga vu sztarom kraji. Nekaj let po koncu 1. svetovne vojne je list za\xc4\x8del strpneje objavljati tudi uradne informacije iz Prekmurja in Slovenskega Porabja (Slovenske krajine). Po koncu 2. svetovne vojne v prepri\xc4\x8danju, da \xc4\x8dasopisa v ZDA rojena generacija ne potrebuje, je leta 1954 prenehal izhajati.'